PMIndiaData/PMIndiaSum huggingface dataset:
ഇന്ത്യയും ജോര്‍ജിയയുമായുള്ള എയര്‍ സര്‍വീസസ് കരാറിന് മന്ത്രിസഭ അനുമതി നല്‍കി

ഇന്ത്യയും ജോര്‍ജിയയുമായി എയര്‍ സര്‍വീസസ് കരാര്‍ (എ.എസ്.എ.) ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. രാജ്യാന്തര വ്യോമഗതാഗത സംഘടന(ഐ.സി.എ.ഒ.)യുടെ ഏറ്റവും അവസാനത്തെ രൂപരേഖയെ അടിസ്ഥാനപ്പെടുത്തി, വ്യോമഗതാഗത രംഗത്തെ മാറ്റങ്ങള്‍ കണക്കിലെടുത്തുകൊണ്ടുള്ളതും ഇരു രാജ്യങ്ങള്‍ക്കിടയിലുള്ള വ്യോമഗതാഗതം മെച്ചപ്പെടുത്താന്‍ ഉദ്ദേശിച്ചുകൊണ്ടുള്ളതുമാണ് കരാര്‍. നിലവിലില്‍ ഇന്ത്യയും ജോര്‍ജിയയുമായി എയര്‍ സര്‍വീസസ് കരാറില്ല. ഇരു രാജ്യങ്ങള്‍ക്കിടയില്‍ വ്യോമഗതാഗതം നടത്തുന്നതിനുള്ള അടിസ്ഥാന നിയമ ചട്ടക്കൂടാണ് എ.എസ്.എ. കരാര്‍ യാഥാര്‍ഥ്യമാകുന്നതോടെ ഇന്ത്യയില്‍നിന്നു ജോര്‍ജിയയിലേക്കും തിരിച്ചും വിമാന സര്‍വീസുകള്‍ ആരംഭിക്കാന്‍ സാധിക്കും. കരാറിന്റെ സവിശേഷതകള്‍: 1. സര്‍വീസ് നടത്തുന്നതിനായി ഇരു രാജ്യങ്ങള്‍ക്കും ഒന്നോ അതിലേറെയോ വിമാനക്കമ്പനികളെ ചുമതലപ്പെടുത്താന്‍ സാധിക്കും. 2. ഇന്ത്യന്‍ വിമാനക്കമ്പനികള്‍ക്ക് ജോര്‍ജിയയില്‍ എവിടേക്കും സര്‍വീസ് നടത്താം. ജോര്‍ജിയയിലെ വിമാനക്കമ്പനികള്‍ക്കാകട്ടെ, ന്യൂഡെല്‍ഹി, മുംബൈ, ബെംഗളുരു, ഹൈദരാബാദ്, ചെന്നൈ, ഗോവ എന്നീ ആറു സ്ഥലങ്ങളിലേക്കു നേരിട്ടു വിമാനസര്‍വീസ് നടത്താം. 3. ചുമതലപ്പെടുത്തപ്പെട്ട ഇന്ത്യയിലെ വിമാനക്കമ്പനികള്‍ക്ക് ജോര്‍ജിയയിലും ജോര്‍ജിയന്‍ കമ്പനികള്‍ക്ക് ഇന്ത്യയിലും അവരുടെ പ്രവര്‍ത്തനങ്ങള്‍ക്കായി ഓഫീസ് തുറക്കാം. 4. ചുമതലപ്പെടുത്തപ്പെട്ട കമ്പനികള്‍ക്ക് ടിക്കറ്റ് വില്‍പനയ്ക്കും മറ്റുമായി മറ്റു കമ്പനികളുമായി ചേര്‍ന്നു പ്രവര്‍ത്തിക്കാവുന്നതാണ്. ഇന്ത്യയും ജോര്‍ജിയയുമായുള്ള എയര്‍ സര്‍വീസസ് കരാര്‍ ഇരു രാജ്യങ്ങള്‍ക്കിടയിലുള്ള വാണിജ്യവും നിക്ഷേപവും വിനോദസഞ്ചാരവും സാംസ്‌കാരിക വിനിമയവും മെച്ചപ്പെടുത്തും. ഇരു രാജ്യങ്ങളിലെയും വിമാനക്കമ്പനികളുടെ വാണിജ്യസാധ്യതകള്‍ വര്‍ധിപ്പിക്കുമെന്ന നേട്ടവുമുണ്ട്.
ടൂറിസം രംഗത്ത് ഇന്ത്യ- ഉസ്‌ബെക്കിസ്ഥാന്‍ സഹകരണം

ഇന്ത്യയും, ഉസ്‌ബെക്കിസ്ഥാനും തമ്മില്‍ വിനോദസഞ്ചാര രംഗത്തെ സഹകരണം വര്‍ദ്ധിപ്പിക്കാനുള്ള ധാരണാപത്രത്തില്‍ ഒപ്പ് വയ്ക്കും. അടുത്ത മാസം ഒന്നാം തീയതി ഉസ്‌ബെക്കിസ്ഥാനിലുള്ള ഉന്നതതല സംഘത്തിലെ ഇന്ത്യാ സന്ദര്‍ശന വേളയില്‍ ആയിരിക്കും ധാരണാ പത്രം ഒപ്പിടുക. പ്രയോജനങ്ങള്‍: ടൂറിസം രംഗത്ത് സഹകരണം വര്‍ദ്ധിപ്പിക്കുന്നതിന് ഒരു സ്ഥാപന വല്‍കൃത സംവിധാനം സൃഷ്ടിക്കാന്‍ ഈ ധാരണാപത്രം രണ്ട് രാഷ്ട്രങ്ങളെയും സഹായിക്കും. ഉസ്‌ബെക്കിസ്ഥാനില്‍ നിന്ന് ഇന്ത്യയിലേയ്ക്ക് വിനോദ സഞ്ചാരികളുടെ വരവ് വര്‍ദ്ധിപ്പിക്കും. ഇത് സാമ്പത്തിക വികസനത്തിനും, തൊഴിലവസര സൃഷ്ടിക്കും വഴിയൊരുക്കും. വിനോദ സഞ്ചാര രംഗത്തെ ദീര്‍ഘകാല സഹകരണത്തിനും ധാരണാപത്രത്തില്‍ വ്യവസ്ഥയുണ്ട്.
ജാര്‍ഖണ്ഡ് രൂപീകരണ ദിനത്തില്‍ പ്രധാനമന്ത്രിയുടെ ആശംസ

ജാര്‍ഖണ്ഡ് രൂപീകരണ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി സംസ്ഥാനത്തെ ജനങ്ങള്‍ക്ക് ആശംസകള്‍ നേര്‍ന്നു. ‘സംസ്ഥാന രൂപീകരണ ദിനത്തില്‍ ജാര്‍ഖണ്ഡിലെ ജനങ്ങള്‍ക്ക് ആശംസകള്‍. ജാര്‍ഖണ്ഡ് പുരോഗതിയുടെയും, സമൃദ്ധിയുടെയും ഉയരങ്ങള്‍ തുടര്‍ന്നും താണ്ടുമെന്ന് ഞാന്‍ പ്രതീക്ഷിക്കുന്നു,’ പ്രധാനമന്ത്രി പറഞ്ഞു.
ഉപരാഷ്ട്രപതിയായി സത്യപ്രതിജ്ഞ ചെയ്ത ശ്രീ ജഗ്ദീപ് ധൻഖറിനെ പ്രധാനമന്ത്രി അഭിനന്ദിച്ചു

ഇന്ത്യയുടെ ഉപരാഷ്ട്രപതിയായി സത്യപ്രതിജ്ഞ ചെയ്ത ശ്രീ ജഗ്ദീപ് ധൻഖറിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : "ശ്രീ ജഗ്ദീപ് ധൻഖർ ജിയുടെ സത്യപ്രതിജ്ഞാ ചടങ്ങിൽ പങ്കെടുത്തു. ഇന്ത്യയുടെ ഉപരാഷ്ട്രപതിയായതിൽ ഞാൻ അദ്ദേഹത്തെ അഭിനന്ദിക്കുകയും ഫലപ്രദമായ ഒരു ഭരണകാലത്തിന് അദ്ദേഹത്തിന് ആശംസകൾ നേരുകയും ചെയ്യുന്നു.
എൽ കെ അദ്വാനിയുടെ ജന്മദിനത്തിൽ പ്രധാനമന്ത്രി ആശംസകൾ നേർന്നു

ശ്രീ. എൽ കെ അദ്വാനി ജിയുടെ ജന്മദിനത്തിൽ പ്രധാനമന്ത്രി ശ്രീ നരേന്ദ്ര മോദി ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു; "ബഹുമാനപ്പെട്ട അദ്വാനി ജിക്ക് ജന്മദിനാശംസകൾ. അദ്ദേഹത്തിന്റെ ദീർഘവും ആരോഗ്യകരവുമായ ജീവിതത്തിനായി പ്രാർത്ഥിക്കുന്നു. ജനങ്ങളെ ശാക്തീകരിക്കുന്നതിനും നമ്മുടെ സാംസ്കാരിക അഭിമാനം ഉയർത്തുന്നതിനുമുള്ള അദ്ദേഹത്തിന്റെ നിരവധി ശ്രമങ്ങൾക്ക് രാജ്യം അദ്ദേഹത്തോട് കടപ്പെട്ടിരിക്കുന്നു. തന്റെ പണ്ഡിതോചിതമായ അന്വേഷണങ്ങൾക്കും സമ്പന്നമായ ബുദ്ധിശക്തിക്കും അദ്ദേഹം പരക്കെ ബഹുമാനിക്കപ്പെടുന്നു."
നേപ്പാള്‍ ഉപപ്രധാനമന്ത്രി ശ്രീ. കമാല്‍ ഥാപ്പ പ്രധാനമന്ത്രിയെ സന്ദര്‍ശിച്ചു

നേപ്പാള്‍ ഉപപ്രധാനമന്ത്രിയും വിദേശകാര്യമന്ത്രിയുമായ ശ്രീ.കമാല്‍ ഥാപ്പ ഇന്ന് (19-10-2015) പ്രധാനമന്ത്രി ശ്രീ. നരേന്ദ്രമോദിയെ സന്ദര്‍ശിച്ചു. ഉപപ്രധാനമന്ത്രിയായും വിദേശകാര്യമന്ത്രിയായും ചുമതലയേറ്റ ശ്രീ കമാല്‍ ഥാപ്പയെ പ്രധാനമന്ത്രി അഭിനന്ദിച്ചു. നേപ്പാളിലെ പുതിയ ഗവണ്‍മെന്റിന് പ്രധാനമന്ത്രി എല്ലാ ആശംസകളും അറിയിച്ചു. നേപ്പാളിലെ സംഭവവികാസങ്ങളെക്കുറിച്ച് ശ്രീ കമാല്‍ ഥാപ്പ പ്രധാനമന്ത്രിയോട് വിശദീകരിച്ചു. സമ്പല്‍സമൃദ്ധിയും സുസ്ഥിരതയും, ഐക്യവും നിലനില്‍ക്കുന്ന നേപ്പാള്‍ ഇന്ത്യയുടെ ആഗ്രഹമാണെന്നും, നേപ്പാളുമായുള്ള പരമ്പരാഗത സൗഹൃദവും ബന്ധുത്വവും ശക്തിപ്പെടുത്തുന്നതില്‍ ഇന്ത്യ പ്രതിജ്ഞാബദ്ധമാണെന്നും പ്രധാനമന്ത്രി പറഞ്ഞു.
ദേശീയ പൊലീസ് സ്മാരകം പ്രധാനമന്ത്രി രാഷ്ട്രത്തിനു സമര്‍പ്പിച്ചു; സുഭാഷ് ചന്ദ്ര ബോസിന്റെ പേരില്‍ പുരസ്‌കാരം പ്രഖ്യാപിച്ചു

പൊലീസ് അനുസ്മരണ ദിനമായ ഇന്നു നടന്ന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി ദേശീയ പൊലീസ് സ്മാരകം രാഷ്ട്രത്തിനു സമര്‍പ്പിച്ചു. ദുരന്ത നിവാരണ പ്രവര്‍ത്തനങ്ങളില്‍ ഏര്‍പ്പെടുന്ന പൊലീസ്, പാരാ മിലിട്ടറി സേനാംഗങ്ങള്‍ക്കായി നേതാജി സുഭാഷ് ചന്ദ്ര ബോസിന്റെ പേരിലല്‍ അവാര്‍ഡ് നല്‍കുമെന്നു പ്രഖ്യാപിക്കുകയും ചെയ്തു. ദുരന്തമുഖത്തുനിന്നു ജീവന്‍ രക്ഷിക്കുന്നവരുടെ ധീരത വിലയിരുത്തി ഓരോ വര്‍ഷവും അവാര്‍ഡ് നല്‍കും. ദേശീയ പൊലീസ് സ്മാരകത്തില്‍ പ്രധാനമന്ത്രി രക്തസാക്ഷികള്‍ക്കു റീത്ത് സമര്‍പ്പിച്ച് ആദരാഞ്ജലി അര്‍പ്പിച്ചു. ഹോട്ട് സ്പ്രിങ്‌സ് സംഭവത്തെ അതിജീവിച്ച മൂന്നു പേരെ അദ്ദേഹം ആദരിച്ചു. ദേശീയ പൊലീസ് സ്മാരകത്തിലെ മ്യൂസിയം ഉദ്ഘാടനം ചെയ്ത പ്രധാനമന്ത്രി, സന്ദര്‍ശക ഡയറിയില്‍ ഒപ്പുവെച്ചു. ചടങ്ങില്‍ പ്രസംഗിക്കവേ, രാഷ്ട്ര സേവനത്തിനായി ജീവന്‍ ബലിയര്‍പ്പിച്ച പൊലീസുകാര്‍ക്ക് അദ്ദേഹം അഭിവാദ്യം അര്‍പ്പിച്ചു. ലഡാക്കിലെ ഹോട്ട് സ്പ്രിങ്‌സില്‍ ധീരമായി പൊരുതിയ പൊലീസുകാരുടെ ത്യാഗം അനുസ്മരിച്ച പ്രധാനമന്ത്രി, അവരുടെ ബന്ധുക്കളെയും പ്രിയപ്പെട്ടവരെയും ആദരവ് അറിയിച്ചു. ദേശീയ പൊലീസ് സ്മാരകം സമര്‍പ്പിക്കുന്നതില്‍ തനിക്ക് ആഹ്ലാദമുണ്ടെന്നു ശ്രീ. നരേന്ദ്ര മോദി വെളിപ്പെടുത്തി. സ്മാരകത്തിലെ പ്രധാന ശില്‍പം പൊലീസ് സേനകളുടെ ശേഷിയും ധൈര്യവും സേവനോല്‍സുകതയും സൂചിപ്പിക്കുന്നതാണെന്ന് അദ്ദേഹം വിശദീകരിച്ചു. ദേശീയ പൊലീസ് സ്മാരകവുമായി ബന്ധപ്പെട്ട എന്തും ജനങ്ങളെ ഉത്തേജിപ്പിക്കുകയും പൊലീസ്, പാരാ മിലിട്ടറി സേനാംഗങ്ങളുടെ ധൈര്യത്തെക്കുറിച്ചു ബോധിപ്പിക്കുകയും ചെയ്യുന്നതായിരിക്കണമെന്നു പ്രധാനമന്ത്രി ചൂണ്ടിക്കാട്ടി. രാജ്യം ഇന്ന് അനുഭവിക്കുന്ന ശാന്തിയും സുരക്ഷയും അഭിവൃദ്ധിയും പൊലീസ്, പാരാ മിലിട്ടറി, സേനാ വിഭാഗങ്ങള്‍ അനുഭവിക്കുന്ന ത്യാഗത്തിന്റെയും അവര്‍ നടത്തുന്ന തുടര്‍പ്രവര്‍ത്തനത്തിന്റെയും ഫലമാണെന്ന് അദ്ദേഹം ഓര്‍മിപ്പിച്ചു. ദേശീയ, സംസ്ഥാന ദുരന്ത നിവാരണ സേനകളുടെ സംഭാവനകളും പ്രധാനമന്ത്രി ചൂണ്ടിക്കാട്ടി. ദേശീയ പൊലീസ് സ്മാരകത്തിന് എന്‍.ഡി.എ. ഗവണ്‍മെന്റ് പ്രാധാന്യം കല്‍പിച്ചിരുന്നുവെന്നും യഥാസമയം നിര്‍മാണം പൂര്‍ത്തിയാക്കിയെന്നും അദ്ദേഹം പറഞ്ഞു. രാഷ്ട്രനിര്‍മാണത്തില്‍ നിര്‍ണായകമായ പങ്കു വഹിക്കുന്നവര്‍ ബഹുമാനിക്കപ്പെടണമെന്ന ഗവണ്‍മെന്റിന്റെ കാഴ്ചപ്പാടിന് അടിവരയിടുന്നതാണ് ഈ സ്മാരകമെന്നു ശ്രീ. നരേന്ദ്ര മോദി വ്യക്തമാക്കി. സാങ്കേതിക വിദ്യയുടെ പ്രാധാന്യം ഉയര്‍ത്തിക്കാട്ടിയ പ്രധാനമന്ത്രി, പൊലീസ് സേന ദൈനംദിന പ്രവര്‍ത്തനത്തില്‍ സാങ്കേതികവിദ്യയും നൂതനാശയങ്ങളും ഉപയോഗപ്പെടുത്തണമെന്ന് ആഹ്വാനം ചെയ്തു. പൊലീസ് സേനയെ സാങ്കേതിക വിദ്യയിലൂടെയും ആധുനിക വാര്‍ത്താവിനിമയ സംവിധാനങ്ങളിലൂടെയും ആധുനികവല്‍ക്കരിക്കുന്നതിനായുളഅള പൊലീസ് സേനയെ ആധുനികവല്‍ക്കരിക്കല്‍ (എം.പി.എഫ്.) പദ്ധതിയെക്കുറിച്ചും അദ്ദേഹം സൂചിപ്പിച്ചു. പൊലീസും സമൂഹവും തമ്മിലുള്ള ബന്ധം ശക്തിപ്പെടുത്തുന്നതില്‍ പൊലീസ് സേനയ്ക്കു വലിയ പങ്കു വഹിക്കാനുണ്ടെന്നു പ്രധാനമന്ത്രി ഓര്‍മിപ്പിച്ചു. പൊലീസ് സ്റ്റേഷനുകള്‍ പൗരസൗഹൃദം പുലര്‍ത്തുന്നവയാക്കി മാറ്റണമെന്ന് അദ്ദേഹം നിര്‍ദേശിച്ചു. ജോലിക്കിടെ ജീവന്‍ നഷ്ടപ്പെട്ട പൊലീസ് ഉദ്യോഗസ്ഥരുടെ പേരുകള്‍ പതിച്ച മുഖ്യ ശില്‍പവും രക്തസാക്ഷിത്വം വഹിച്ച പൊലീസ് ഉദ്യോഗസ്ഥര്‍ക്കായി സമര്‍പ്പിച്ച മ്യൂസിയവും ഉള്‍പ്പെടുന്നതാണു ദേശീയ പൊലീസ് സ്മാരകം.
വാരാണസിയില്‍ മേല്‍പ്പാലം തകര്‍ന്നുണ്ടായ ദുരന്തത്തില്‍ പ്രധാനമന്ത്രി ദുഖം അറിയിച്ചു

വാരാണസിയില്‍ നിര്‍മ്മാണത്തിലിരുന്ന ഒരു മേല്‍പ്പാലം തകര്‍ന്നതിനെ തുടര്‍ന്നുള്ള ജീവഹാനിയില്‍ പ്രധാനമന്ത്രി ശ്രീ. നരേന്ദ്ര മോദി ദുഖം പ്രകടിപ്പിച്ചു. ‘വാരാണസിയില്‍ നിര്‍മ്മാണത്തിലിരുന്ന ഒരു മേല്‍പ്പാലം തകര്‍ന്ന് നിരവധി പേര്‍ക്ക് ജീവഹാനിയുണ്ടായ സംഭവത്തില്‍ അഗാധമായി ദുഖിക്കുന്നു. പരിക്കേറ്റവര്‍ എത്രയും വേഗം സുഖം പ്രാപിക്കട്ടെയെന്ന് ഞാന്‍ പ്രാര്‍ത്ഥിക്കുന്നു. അപകടത്തില്‍പ്പെട്ടവര്‍ക്ക് സാധ്യമായ എല്ലാ സഹായവും ഉറപ്പ് വരുത്തണമെന്ന് ഉദ്യോഗസ്ഥരോട് ആവശ്യപ്പെട്ടിട്ടുണ്ട്. വാരാണസിയില്‍ നിര്‍മ്മാണത്തിലിരുന്ന മേല്‍പ്പാലം തകര്‍ന്നതിനെ തുടര്‍ന്നുള്ള സ്ഥിതിഗതികളെ കുറിച്ച് ഉത്തര്‍ പ്രദേശ് മുഖ്യമന്ത്രി യോഗി ആദിത്യനാഥ് ജി യുമായി ഞാന്‍ സംസാരിച്ചു. ഉത്തര്‍ പ്രദേശ് ഗവണ്‍മെന്റ് സ്ഥിതിഗതികള്‍ സസൂക്ഷ്മം നിരീക്ഷിച്ച് വരികയാണ്. ഒപ്പം അപകടത്തില്‍പ്പെട്ടവരെ സഹായിക്കാനുള്ള ശ്രമങ്ങള്‍ തുടരുകയുമാണ് ‘, പ്രധാനമന്ത്രി പറഞ്ഞു.
പ്രധാനമന്ത്രി  നരേന്ദ്ര മോദിയും യു.എസ്. വൈസ് പ്രസിഡന്റ് കമല ഹാരിസും തമ്മില്‍ കൂടിക്കാഴ്ച നടത്തി

യു.എസ്. സന്ദര്‍ശനം നടത്തുന്ന പ്രധാനമന്ത്രി ശ്രീ നരേന്ദ്ര മോദി 2021 സെപ്റ്റംബര്‍ 23 ന് വാഷിംഗ്ടണ്‍ ഡി.സിയില്‍ വച്ച് അമേരിക്കയുടെ വൈസ് പ്രസിഡന്റ് കമല ഹാരിസുമായി കൂടിക്കാഴ്ച നടത്തി. ആദ്യത്തെ നേരിട്ടുള്ള സന്ദര്‍ശനത്തില്‍ അവര്‍ സന്തോഷം പ്രകടിപ്പിച്ചു. 2021 ജൂണില്‍ അവര്‍ നടത്തിയ തങ്ങളുടെ ടെലിഫോണ്‍ സംഭാഷണത്തെക്കുറിച്ച് അവര്‍ ഊഷ്മളമായി അനുസ്മരിച്ചു. അഫ്ഗാനിസ്ഥാനിലുള്‍പ്പെടെയുള്ള സമീപകാല ആഗോള സംഭവവികാസങ്ങളെക്കുറിച്ച് അവര്‍ ആശയങ്ങള്‍ കൈമാറുകയും, സ്വതന്ത്രവും തുറന്നതും ഉള്‍ച്ചേര്‍ക്കുന്നതുമായ ഇന്തോ-പസഫിക് മേഖലയോടുള്ള പ്രതിബദ്ധത വീണ്ടും ഉറപ്പിക്കുകയും ചെയ്തു. ത്വരിതഗതിയിലുള്ള പ്രതിരോധ കുത്തിവയ്പ്പ് ശ്രമങ്ങളിലൂടെ പകര്‍ച്ചവ്യാധി തടയുന്നതിനുള്ള തുടര്‍ച്ചയായ ശ്രമങ്ങളും, നിര്‍ണായകമായ മരുന്നുകള്‍, ചികിത്സാ, ആരോഗ്യ പരിപാലന ഉപകരണങ്ങള്‍ എന്നിവയുടെ വിതരണം എന്നിവ ഉള്‍പ്പെടെയുള്ള തങ്ങളുടെ രാജ്യങ്ങളിലെ കോവിഡ് -19 സാഹചര്യം ഇരു നേതാക്കളും ചര്‍ച്ച ചെയ്തു. കാലാവസ്ഥാ വ്യതിയാനത്തിനായി സഹകരിച്ചുള്ള പ്രവര്‍ത്തനത്തിന്റെ പ്രാധാന്യം ഇരുപക്ഷവും അംഗീകരിച്ചു. പുനരുപയോഗ ഊര്‍ജ്ജം വര്‍ദ്ധിപ്പിക്കുന്നതിനുള്ള ഇന്ത്യയുടെ ശ്രമങ്ങളെക്കുറിച്ചും അടുത്തിടെ ആരംഭിച്ച ദേശീയ ഹൈഡ്രജന്‍ മിഷനെക്കുറിച്ചും പ്രധാനമന്ത്രി സംസാരിച്ചു. പരിസ്ഥിതി സുസ്ഥിരത പ്രോത്സാഹിപ്പിക്കുന്നതിന് ജീവിതശൈലി മാറ്റങ്ങളുടെ പ്രാധാന്യവും അദ്ദേഹം ഊന്നിപ്പറഞ്ഞു. ബഹിരാകാശ സഹകരണം, വിവരസാങ്കേതികവിദ്യ, പ്രത്യേകിച്ച് ഉയര്‍ന്നുവരുന്നതും നിര്‍ണായകവുമായ സാങ്കേതികവിദ്യകള്‍, ആരോഗ്യ പരിപാലന മേഖലയിലെ സഹകരണം എന്നിവയുള്‍പ്പെടെ ഭാവി സഹകരണത്തിന്റെ മേഖലകളെക്കുറിച്ചും അവര്‍ ചര്‍ച്ച ചെയ്തു. പരസ്പരം ഗുണകരമാകുന്ന വിദ്യാഭ്യാസ ബന്ധങ്ങളുടെയും അറിവിന്റെയും നൂതനാശയങ്ങളുടെയും രണ്ടു രാജ്യങ്ങള്‍ തമ്മിലുള്ള പ്രതിഭകളുടെയും പ്രവാഹത്തിന്റ അടിസ്ഥാനം ഊര്‍ജ്ജസ്വലരായ ജനങ്ങള്‍ തമ്മിലുള്ള ബന്ധമാണെന്ന് ഇരുനേതാക്കളും അംഗീകരിച്ചു. വൈസ് പ്രസിഡന്റ് കമല ഹാരിസിനെയും അവരുടെ ഭര്‍ത്താവായ ഡഗ്ലസ് എംഹോഫിനെയും എത്രയും വേഗം ഇന്ത്യ സന്ദര്‍ശിക്കാന്‍ പ്രധാനമന്ത്രി മോദി ക്ഷണിച്ചു.
ആള്‍ട്ടര്‍നേറ്റീവ് മെക്കാനിസ(എ.എം.)ത്തിലൂടെ പൊതുമേഖലാ ബാങ്കുകള്‍ ലയിപ്പിക്കുന്നതിനു മന്ത്രിസഭ തത്വത്തില്‍ അംഗീകാര നല്‍കി

ആള്‍ട്ടര്‍നേറ്റീവ് മെക്കാനിസ(എ.എം.)ത്തിലൂടെ പൊതുമേഖലാ ബാങ്കുകള്‍ ലയിപ്പിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം തത്വത്തില്‍ അംഗീകാര നല്‍കി. കരുത്തേറിയതും മത്സരക്ഷമതയുമുള്ള ദേശസാല്‍കൃത ബാങ്കുകള്‍ സൃഷ്ടിക്കപ്പെടുന്നതിനു സഹായകമാണ് ഈ തീരുമാനം. സവിശേഷതകള്‍: പൂര്‍ണമായും വാണിജ്യപരമായ പരിഗണനകളുടെ അടിസ്ഥാനത്തിലായിരിക്കും കരുത്തേറിയതും മത്സരക്ഷമതയുള്ളതുമായ ബാങ്കുകള്‍ സൃഷ്ടിക്കുന്നതിനുള്ള തീരുമാനം കൈക്കൊള്ളുന്നത്. ബോര്‍ഡ് ഓഫ് ബാങ്കില്‍നിന്നു വേണം നിര്‍ദേശം ഉയരാന്‍. ലയനത്തിനുള്ള പദ്ധതി തത്വത്തില്‍ അംഗീകരിക്കുന്നതിനായി ബാങ്കുകളില്‍നിന്നു ലഭിക്കുന്ന നിര്‍ദേശം ആള്‍ട്ടര്‍നേറ്റീവ് മെക്കാനിസം മുമ്പാകെ വെക്കേണ്ടതാണ്. തത്വത്തിലുള്ള അംഗീകാരം ലഭിക്കുന്നതോടെ ബാങ്കുകള്‍ നിയമാനുസൃതമായും സെബി നിബന്ധനകള്‍ക്കു വിധേയമായും നടപടികള്‍ കൈക്കൊള്ളും. അന്തിമ പദ്ധതി റിസര്‍വ് ബാങ്കുമായി ചര്‍ച്ച നടത്തിയ ശേഷം കേന്ദ്ര ഗവണ്‍മെന്റ് വിജ്ഞാപനം ചെയ്യും.
പി വി ചലപതി റാവുവിന്റെ നിര്യാണത്തിൽ പ്രധാനമന്ത്രി അനുശോചിച്ചു

മുതിർന്ന ബിജെപി നേതാവ് ശ്രീ പി വി ചലപതി റാവുവിന്റെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. ഒരു ട്വീറ്റിൽ ശ്രീ മോദി പറഞ്ഞു: " മികച്ച സേവനത്തിനും ദേശസ്‌നേഹ തീക്ഷ്ണതയ്ക്കും ശ്രീ. പി.വി. ചലപതി റാവു ഗാരു എന്നും ഓർക്കപ്പെടും. അനേകം ബി.ജെ.പി പ്രവർത്തകർക്ക് അദ്ദേഹം പ്രചോദനത്തിന്റെ ഉറവിടമായി തുടരും. അദ്ദേഹത്തിന്റെ വിയോഗത്തിൽ വേദനിക്കുന്നു. അദ്ദേഹത്തിന്റെ കുടുംബത്തിനും ആരാധകരോടും അനുശോചനം രേഖപ്പെടുത്തുന്നു. ഓം ശാന്തി."
പ്രധാനമന്ത്രി ജനങ്ങള്‍ക്ക് അംബേദ്കര്‍ ജയന്തി ആശംസകള്‍ നേര്‍ന്നു

പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്ക് അംബേദ്കര്‍ ജയന്തി ആശംസകള്‍ നേര്‍ന്നു. ” അംബേദ്കര്‍ ജയന്തിദിനാശംസകള്‍, സമൂഹത്തിലെ പാവപ്പെട്ടവരും പാര്‍ശ്വവല്‍ക്കരിക്കപ്പെട്ടവരുമായ ലക്ഷക്കണക്കിന് ജനങ്ങള്‍ക്ക് ആദരണീയനായ ബാബാസാഹേബ് പ്രതീക്ഷ നല്‍കി. നമ്മുടെ ഭരണഘടനയുണ്ടാക്കുന്നതിന് കൈക്കൊണ്ട പ്രയത്‌നങ്ങള്‍ക്ക് നമ്മള്‍ അദ്ദേഹത്തോട് കടപ്പെട്ടിരിക്കുന്നു. രാജ്യത്തെ എല്ലാ ജനങ്ങള്‍ക്കും അംബേദ്കര്‍ ജയന്തി ദിനത്തില്‍ ശുഭാംശകള്‍. ജയ് ഭീം”, പ്രധാനമന്ത്രി പറഞ്ഞു.
പ്രധാനമന്ത്രി വാരണാസിയില്‍: ബഹുവിധ ടെര്‍മിനല്‍ രാഷ്ട്രത്തിനു സമര്‍പ്പിച്ചു; പ്രധാന റോഡ് പദ്ധതികള്‍ ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി വാരണാസി സന്ദര്‍ശിച്ചു. ചില പദ്ധതികളുടെ ഉദ്ഘാടനവം നിര്‍വഹിച്ച അദ്ദേഹം, ചില പദ്ധതികള്‍ക്കു തറക്കല്ലിടുകയും ചെയ്തു. ഇവയ്‌ക്കെല്ലാംകൂടി 2400 കോടി രൂപയുടെ മൂല്യം വരും. ഗംഗാ നദിയിലെ ബഹുവിധ ടെര്‍മിനല്‍ രാഷ്ട്രത്തിനു സമര്‍പ്പിച്ച പ്രധാനമന്ത്രിയുടെ നേതൃത്വത്തില്‍ ആദ്യമായി ചരക്കുമായെത്തിയ കണ്ടെയ്‌നര്‍ യാനത്തിനു സ്വീകരണം നല്‍കപ്പെട്ടു. വാരണാസി റിങ് റോഡിന്റെ ഒന്നാം ഘട്ടവും അതോടൊപ്പം ദേശീയ പാത 56ല്‍ ബബത്പൂര്‍ മുതല്‍ വാരണാസി വരെയുള്ള ഭാഗത്തിന്റെ വികസന പദ്ധതിയും നാലു വരിയാക്കല്‍ പ്രവൃത്തിയും പ്രധാനമന്ത്രി ഉദ്ഘാടനം ചെയ്തു. വാരണാസിയിലെ വിവിധ വികസന പദ്ധതികളുടെ ഉദ്ഘാടനവും നിര്‍വഹിക്കപ്പെട്ടു. ഏതാനും പദ്ധതികള്‍ക്കു തറക്കല്ലിടുകയും ചെയ്തു. ചടങ്ങിനു സാക്ഷ്യം വഹിക്കാനെത്തിയ വലിയ ആള്‍ക്കൂട്ടത്തെ അഭിസംബോധന ചെയ്യവേ, കാശിക്കും പൂര്‍വാഞ്ചലിനും കിഴക്കന്‍ ഇന്ത്യക്കും അതിലുപരി ഇന്ത്യക്ക് ആകെത്തന്നെയും ചരിത്രപരമായ ദിനമാണ് ഇന്ന് എന്നു പ്രധാനമന്ത്രി ചൂണ്ടിക്കാട്ടി. ഇപ്പോള്‍ പൂര്‍ത്തിയാക്കപ്പെടുന്ന വികസന പദ്ധതികള്‍ ദശാബ്ദങ്ങള്‍ക്കു മുമ്പേ പൂര്‍ത്തിയാക്കപ്പെടേണ്ടതായിരുന്നു എന്ന് അദ്ദേഹം ഓര്‍മിപ്പിച്ചു. ഗതാഗത സംവിധാനത്തെ ഏതു വിധം നവീകരിക്കാന്‍ അടിസ്ഥാന സൗകര്യ മേഖലയിലെ പുതുതലമുറ സങ്കേതകങ്ങള്‍ക്കു സാധിക്കുമെന്ന് വാരണാസിയോടൊപ്പം രാജ്യമാകെ തിരിച്ചറിയുകയാണെന്നു പ്രധാനമന്ത്രി പറഞ്ഞു. ഉള്‍നാടന്‍ ജലപാതയിലൂടെ ഇതാദ്യമായി കണ്ടെയ്‌നര്‍ യാനം വാരണാസിയില്‍ എത്തിച്ചേര്‍ന്നതിനെക്കുറിച്ചു പരാമര്‍ശിക്കവേ, ഈ പാതയിലൂടെ കിഴക്കന്‍ ഉത്തര്‍പ്രദേശ് ജലമാര്‍ഗം ബംഗാള്‍ ഉള്‍ക്കടലുമായി ബന്ധിപ്പിക്കപ്പെട്ടിരിക്കുകയാണെന്ന് അദ്ദേഹം ചൂണ്ടിക്കാട്ടി. ഇതേ വേദയില്‍ ഉദ്ഘാടനം ചെയ്യപ്പെട്ട നമാമി ഗംഗേയുമായി ബന്ധപ്പെട്ട പദ്ധതികളും റോഡ് പദ്ധതികളും സംബന്ധിച്ചും പ്രധാനമന്ത്രി വിശദീകരിച്ചു. ഉള്‍നാടന്‍ ജലപാത സമയവും ചെലവും ലാഭിക്കാനും റോഡിലെ ഗതാഗതത്തിരക്കും ഇന്ധനച്ചെലവും വാഹന ഗതാഗതം നിമിത്തമുള്ള മലിനീകരണവും കുറച്ചുകൊണ്ടുവരാനും സഹായകമാകുമെന്ന് അദ്ദേഹം പറഞ്ഞു. ബബത്പൂര്‍ വിമാനത്താവളത്തെയും വാരണാസിയെയും ബന്ധിപ്പിക്കുന്ന റോഡ്, യാത്രാസൗകര്യം വര്‍ധിപ്പിക്കുകയും വിനോദ സഞ്ചാരികളെ ആകര്‍ഷിക്കുകയും ചെയ്യുന്നു എന്നു പ്രധാനമന്ത്രി വ്യക്തമാക്കി. കഴിഞ്ഞ നാലു വര്‍ഷമായി അതിവേഗം ആധുനിക അടിസ്ഥാന സൗകര്യം ഒരുക്കപ്പെടുകയാണെന്ന് അദ്ദേഹം ചൂണ്ടിക്കാട്ടി. യാത്രാസൗകര്യം കുറഞ്ഞ പ്രദേശങ്ങളില്‍ വിമാനത്താവളങ്ങള്‍ നിര്‍മിക്കുക, വടക്കുകിഴക്കന്‍ മേഖലയില്‍ റെയില്‍ബന്ധം മെച്ചപ്പെടുത്തുക, ഗ്രാമീണ റോഡുകളും ദേശീയപാതകളും മെച്ചപ്പെടുത്തുക എന്നിവയ്ക്കായി നടപ്പാക്കിവരുന്ന ഊര്‍ജിത പദ്ധതികള്‍ കേന്ദ്ര ഗവണ്‍മെന്റിന്റെ സവിശേഷയാണെന്നും ശ്രീ. നരേന്ദ്ര മോദി കൂട്ടിച്ചേര്‍ത്തു. നമാമി ഗംഗേയുമായി ബന്ധപ്പെട്ട് ഇതുവരെ 23,000 കോടി രൂപയുടെ പദ്ധതികള്‍ക്ക് അംഗീകാരം നല്‍കിയെന്ന് അദ്ദേഹം വെളിപ്പെടുത്തി. ഗംഗാ നദിയുടെ തീരത്തുള്ള ഗ്രാമങ്ങളെല്ലാം തുറസ്സായ സ്ഥലത്തു മലവിസര്‍ജനം ഇല്ലാത്ത ഗ്രാമങ്ങളായി മാറിക്കഴിഞ്ഞു എന്നു പ്രധാനമന്ത്രി അറിയിച്ചു. ഗംഗാ നദി മാലിന്യമുക്തമാക്കാനുള്ള കേന്ദ്ര ഗവണ്‍മെന്റിന്റെ പ്രതിജ്ഞാബദ്ധതയുടെ ഭാഗമാണ് ഈ പദ്ധതികളെന്നും അദ്ദേഹം പറഞ്ഞു.
2016 ലെ റിയോ പാരാലിമ്പിക്സ് മെഡൽ ജേതാക്കളെ പ്രധാനമന്ത്രി ആശംസിച്ചു

2016 ലെ റിയോ പാരാലിമ്പിക്സിൽ സ്വർണം നേടിയ മാരിയപ്പൻ തങ്കവേലുവിനെയും ഓട്ട് മെഡൽ നേടിയ വരുൺ സിംഗ് ഭട്ടിയെയും പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. മാരിയപ്പനും വരുൺ സിങ്ങും മെഡലുകൾ നേടിയത് പുരുഷ വിഭാഗം ഹൈ ജമ്പിലാണ് . ” ഇന്ത്യ ആഹ്ലാദഭരിതമാണ് ! 2016 ലെ റിയോ പാരാലിമ്പിക്സിൽ സ്വർണം നേടിയ മാരിയപ്പൻ തങ്കവേലുവിനും ഓട്ട് മെഡൽ നേടിയ വരുൺ സിംഗ് ഭട്ടിക്കും അനുമോദനങ്ങൾ,” പ്രധാനമന്ത്രി പറഞ്ഞു.
ഹൈദരാബാദിലെ ദാരുണമായ തീപിടിത്തത്തെ തുടർന്നുണ്ടായ   ജീവഹാനിയിൽ  പ്രധാനമന്ത്രി അനുശോചിച്ചു ; അപകടത്തിനിരയായവർക്കു സഹായധനം പ്രഖ്യാപിച്ചു

ഹൈദരാബാദിലെ ഭോയ്ഗുഡയിലുണ്ടായ ദാരുണമായ തീപിടുത്തത്തിൽ ഉണ്ടായ ജീവഹാനിയിൽ പ്രധാനമന്ത്രി ശ്രീ നരേന്ദ്ര മോദി ദുഃഖം രേഖപ്പെടുത്തി. അപകടത്തിൽ മരിച്ചവരുടെ അടുത്ത ബന്ധുക്കൾക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ (പിഎംഎൻആർഎഫ്) നിന്ന് 2 ലക്ഷം രൂപ വീതം നൽകും. ട്വീറ്റുകളുടെ പരമ്പരയിൽ പ്രധാനമന്ത്രി ഓഫീസ് പറഞ്ഞു : "ഹൈദരാബാദിലെ ഭോയ്ഗുഡയിലുണ്ടായ ദാരുണമായ തീപിടിത്തത്തിൽ ജീവൻ നഷ്ടപ്പെട്ടതിൽ വേദനയുണ്ട്. ദുഃഖത്തിന്റെ ഈ വേളയിൽ എന്റെ ചിന്തകൾ ദുഃഖിതരായ കുടുംബങ്ങൾക്കൊപ്പമാണ്. മരണമടഞ്ഞവരുടെ അടുത്ത ബന്ധുക്കൾക്ക് പിഎംഎൻആർഎഫിൽ നിന്ന് 2 ലക്ഷം രൂപ വീതം ധനസഹായം നൽകും. : പ്രധാനമന്ത്രി നരേന്ദ്രമോദി"
ഇന്ത്യയും റുവാണ്ടയുമായി എയര്‍ സര്‍വീസസ് കരാര്‍ ഒപ്പിടുന്നതിനു മന്ത്രിസഭ അംഗീകാരം നല്‍കി

ഇന്ത്യയും റുവാണ്ടയുമായി എയര്‍ സര്‍വീസസ് കരാര്‍ ഒപ്പിടുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ നടന്ന കേന്ദ്രമന്ത്രിസഭാ യോഗം അംഗീകാരം നല്‍കി. വ്യോമഗതാഗതരംഗത്ത് ഇരു രാജ്യങ്ങളുടയും വികസനം യാഥാര്‍ഥ്യമാക്കുന്നതിനൊപ്പം ഇന്ത്യയിലും റുവാണ്ടയിലും വാണിജ്യവും നിക്ഷേപവും വിനോദസഞ്ചാരവും സാസ്‌കാരിക വിനിമയവും പോഷിപ്പിക്കാന്‍കൂടി കരാര്‍ സഹായകമാകും. അതോടൊപ്പം, പരസ്പരബന്ധം മെച്ചപ്പെടുത്തുകയും ഇരു ഭാഗത്തെയും എയര്‍ലൈന്‍ കമ്പനികള്‍ക്കു കൂടുതല്‍ സുരക്ഷയും വാണിജ്യ അവസരങ്ങളും ലഭ്യമാക്കുകയും ചെയ്യും.
ഭരണഘടനാ അസംബ്ലിയുടെ ചരിത്രപരമായ ആദ്യ സമ്മേളനത്തിന്റെ 75-ാം വാർഷികത്തോടനുബന്ധിച്ച് അതിന്റെ പ്രമുഖരായ പ്രതിഭകൾക്ക് പ്രധാനമന്ത്രിയുടെ ശ്രദ്ധാഞ്ജലി

ഭരണഘടനാ അസംബ്ലിയുടെ ചരിത്രപരമായ ആദ്യ സമ്മേളനത്തിന്റെ 75-ാം വാർഷികം പ്രമാണിച്ച് പ്രധാനമന്ത്രി ശ്രീ നരേന്ദ്ര മോദി, അതിലെ പ്രമുഖരായ പ്രതിഭകൾക്ക് ശ്രദ്ധാഞ്ജലി അർപ്പിച്ചു. ട്വീറ്റുകളുടെ പരമ്പരയിൽ പ്രധാനമന്ത്രി പറഞ്ഞു; "ഇന്ന്, 75 വർഷങ്ങൾക്ക് മുമ്പ്, നമ്മുടെ ഭരണഘടനാ അസംബ്ലി ആദ്യമായി യോഗം ചേർന്നു. ഇന്ത്യയുടെ വിവിധ ഭാഗങ്ങളിൽ നിന്നുള്ള, വ്യത്യസ്ത പശ്ചാത്തലങ്ങളിൽ നിന്നും വ്യത്യസ്ത ആശയങ്ങളിൽ നിന്നുമുള്ള വിശിഷ്ട വ്യക്തികൾ ഒരുമിച്ചു ചേർന്നു- ഇന്ത്യയിലെ ജനങ്ങൾക്ക് യോഗ്യമായ ഒരു ഭരണഘടന നൽകാൻ. ഈ മഹാന്മാർക്ക് ആദരാഞ്ജലികൾ. ഭരണഘടനാ അസംബ്ലിയുടെ ആദ്യ സിറ്റിംഗിൽ അധ്യക്ഷത വഹിച്ചത് നിയമസഭയിലെ ഏറ്റവും മുതിർന്ന അംഗമായിരുന്ന ഡോ. സച്ചിദാനന്ദ സിൻഹയായിരുന്നു. ആചാര്യ കൃപലാനി അദ്ദേഹത്തെ അധ്യക്ഷസ്ഥാനത്തേയ്‌ക്ക്‌ പരിചയപ്പെടുത്തുകയും നയിക്കുകയും ചെയ്തു. ഇന്ന്, നമ്മുടെ ഭരണഘടനാ അസംബ്ലിയുടെ ചരിത്രപരമായ സമ്മേളനത്തിന്റെ 75 വർഷം ആഘോഷിക്കുന്ന വേളയിൽ, ഈ മഹനീയ സമ്മേളന നടപടികളെക്കുറിച്ചും അതിന്റെ ഭാഗമായ പ്രമുഖരായ പ്രതിഭകളെക്കുറിച്ചും കൂടുതൽ അറിയാൻ ഞാൻ എന്റെ യുവ സുഹൃത്തുക്കളോട് അഭ്യർത്ഥിക്കുന്നു. അങ്ങനെ ചെയ്യുന്നത് ബുദ്ധിപരമായി സമ്പന്നമായ ഒരു അനുഭവമായിരിക്കും.
മധ്യപ്രദേശിലെ മഴയും വെള്ളപ്പൊക്കവും  : ദുരിതബാധിതർക്ക് സഹായം എത്തിക്കാൻ  കേന്ദ്ര ഗവണ്മെന്റ് സംസ്ഥാനവുമായി ചേർന്ന് പ്രവർത്തിക്കുന്നു: പ്രധാനമന്ത്രി

മധ്യപ്രദേശിന്റെ ചില ഭാഗങ്ങളിൽ കനത്ത മഴയും വെള്ളപ്പൊക്കവും മൂലം ദുരിതമനുഭവിക്കുന്നവരെ സഹായിക്കാൻ കേന്ദ്ര ഗവണ്മെന്റ് സംസ്ഥാന ഗവണ്മെന്റുമായി ചേർന്ന് പ്രവർത്തിക്കുകയാണെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. മുഖ്യമന്ത്രി ശ്രീ ശിവരാജ് സിംഗ് ചൗഹാനുമായി സംസാരിച്ച, പ്രധാനമന്ത്രി സ്ഥിതിഗതികൾ അവലോകനം ചെയ്തു. ഒരു ട്വീറ്റിൽ പ്രധാനമന്ത്രി പറഞ്ഞു; "സംസ്ഥാനത്തിന്റെ ചില ഭാഗങ്ങളിൽ കനത്ത മഴയും വെള്ളപ്പൊക്കവും മൂലം ദുരിതമനുഭവിക്കുന്നവരെ സഹായിക്കാൻ കേന്ദ്ര ഗവണ്മെന്റ് മധ്യപ്രദേശ് ഗവണ്മെന്റുമായി ചേർന്ന് പ്രവർത്തിക്കുന്നു. ഞാൻ മുഖ്യമന്ത്രി ശ്രീ ശിവരാജ് ചൗഹാനുമായി സംസാരിച്ച് സ്ഥിതിഗതികൾ അവലോകനം ചെയ്തു. എല്ലാവരുടെയും സുരക്ഷയ്ക്കും ക്ഷേമത്തിനും വേണ്ടി ഞാൻ പ്രാർത്ഥിക്കുന്നു.
ഗണേശ ചതുർത്ഥി ദിനത്തിൽ  പ്രധാനമന്ത്രി ജനങ്ങളെ അഭിവാദ്യം ചെയ്തു

പ്രധാനമന്ത്രി ശ്രീ നരേന്ദ്ര മോദി ഗണേശ ചതുർത്ഥിയോടനുബന്ധിച്ച് ജനങ്ങളെ അഭിവാദ്യം ചെയ്തു. ഒരു ട്വീറ്റിൽ പ്രധാനമന്ത്രി പറഞ്ഞു; : "നിങ്ങൾക്കെല്ലാവർക്കും വളരെ സന്തോഷകരമായ ഗണേശ ചതുർത്ഥി ആശംസിക്കുന്നു. ഈ ശുഭകരമായ സന്ദർഭം എല്ലാവരുടെയും ജീവിതത്തിൽ സന്തോഷവും സമാധാനവും ഭാഗ്യവും ആരോഗ്യവും നൽകട്ടെ. ഗണപതി ബാപ്പ മോര്യ!"
2016 ലെ പ്രധാനപ്പെട്ട തുറുമുഖ അതോറിറ്റീസ് ബില്ലിലെ മാറ്റങ്ങള്‍ക്ക് മാറ്റങ്ങള്‍ക്ക് അംഗീകാരം

പാര്‍ലമെന്റിന്റെ പരിഗണനയിലിരിക്കുന്ന 2016 ലെ പ്രധാനപ്പെട്ട തുറമുഖ അതോറിറ്റീസ് ബില്ലില്‍ ഔദ്യോഗിക ഭേദഗതികള്‍ കൂട്ടിച്ചേര്‍ക്കുന്നതിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. വകുപ്പുമായി ബന്ധപ്പെട്ട പാര്‍ലമെന്റ് സ്ഥിരം സമിതിയുടെ ശുപാര്‍ശകളുടെ അടിസ്ഥാനത്തിലാണ് ഈ ഭേദഗതികള്‍. താഴെപ്പറയുന്നവ ബില്ലില്‍ കൂട്ടിച്ചേര്‍ക്കും. 1) സേവനമനുഷ്ഠിച്ചുകൊണ്ടിരിക്കുന്ന തൊഴിലാളികളില്‍ നിന്നും തുറമുഖ അതോറിറ്റി ബോര്‍ഡിലേക്ക് നിയമിക്കാവുന്ന തൊഴിലാളി പ്രതിനിധികളുടെ എണ്ണം ഒന്നില്‍ നിന്നും രണ്ടായി വര്‍ദ്ധിപ്പിക്കും. 2) തൊഴിലാളികളുടെ താല്‍പര്യം സംരക്ഷിക്കുന്നവര്‍ മൂന്നുവര്‍ഷമാണ് സ്ഥാനം കൈകാര്യം ചെയ്യേണ്ടത്. രണ്ടു തവണയില്‍ കൂടുതല്‍ സ്ഥാനം വഹിക്കാനും പാടില്ല. വിരമിക്കുന്നതോടൊപ്പെം തുറമുഖ ബോര്‍ഡിലെ അംഗത്വവും സ്വമേധയാ റദ്ദാക്കപ്പെടും. 3) തുറമുഖ അതോറിറ്റി ബോര്‍ഡിലെ സ്വതന്ത്രാംഗങ്ങളുടെ എണ്ണം കുറഞ്ഞത് രണ്ടും പരമാവധി 4ഉം ആകാം. 4) 1963 ലെ പ്രധാനപ്പെട്ട തുറമുഖ ട്രസ്റ്റ് നിയമമനുസരിച്ച് ബോര്‍ഡ് ഓഫ് ട്രസ്റ്റീസില്‍ നിന്ന് ആ ദിവസത്തിന് തൊട്ടുമുമ്പുമുതല്‍ എന്തെങ്കിലും വിരമിക്കല്‍ ആനുകൂല്യം ലഭിക്കുന്ന എല്ലാ വ്യക്തികള്‍ക്കും ബോര്‍ഡില്‍ നിന്നും അതേ ആനുകൂല്യം തുടര്‍ന്നും ലഭിക്കും. 5) തങ്ങളുടെ തുറമുഖ പരിധിക്കുള്ളിലോ അനുബന്ധമായി കിടക്കുന്ന ഭൂമിയിലോ എന്തെങ്കിലും അടിസ്ഥാനസൗകര്യവികസനം സാദ്ധ്യമാക്കിയിരിക്കുന്നതിനോ, നിര്‍ദ്ദേശിക്കുന്നതിനോ വേണ്ട നിര്‍ദ്ദിഷ്ട മാസ്റ്റര്‍ പ്ലാന്‍ തയാറാക്കാന്‍ ഓരോ പ്രധാനപ്പെട്ട തുറമുഖങ്ങളുടെയും ബോര്‍ഡിന് അധികാരമുണ്ട്. അത്തരത്തിലുള്ള പദ്ധതികള്‍ പ്രാദേശിക സര്‍ക്കാരുകളുടേയോ, സംസ്ഥാന സര്‍ക്കാരിന്റേയോ അല്ലെങ്കില്‍ ഏതെങ്കിലുമൊരു അതോറിറ്റിയിലോ നിന്ന് സ്വതന്ത്രമായിരിക്കും. 6) നിയമത്തിന് തുടക്കം കുറച്ചശേഷം പൊതു- സ്വകാര്യ പങ്കാളിത്ത പദ്ധതികളുടെ കാര്യത്തില്‍ ആനുകൂല്യം ലഭിക്കേണ്ട വ്യക്തിക്ക് വിപണിയുടെ സാഹചര്യമനുസരിച്ച് താരിഫ് നിശ്ചയിക്കാന്‍ അധികാരമുണ്ടായിരിക്കും. 7) ഈ നിയമത്തിന്റെ വ്യവ്‌സഥകളുടെ അടിസ്ഥാനത്തില്‍ ബോര്‍ഡിന് ലഭിക്കുന്ന എല്ലാ പണവും ഇന്ത്യാ ഗവണ്‍മെന്റിന്റെ ധനമന്ത്രാലയത്തിന്റെ മാര്‍ഗ്ഗനിര്‍ദ്ദേശമനുസരിച്ച് ബോര്‍ഡ് ദേശസാല്‍കൃത ബാങ്കുകളിലോ, ഷെഡ്യൂള്‍ഡ് ബാങ്കുകളിലോ ആരംഭിച്ചിട്ടുള്ള പൊതു അക്കൗണ്ടുകളിലോ അല്ലെങ്കില്‍ തുറമുഖങ്ങളുടെ അക്കൗണ്ടുകളിലോ നിക്ഷേപിക്കാം. 8) സെലക്ഷന്‍ കമ്മിറ്റിയുടെ ശുപാര്‍ശപ്രകാരം പ്രിസൈഡിംഗ് ഓഫീസറേയും അഡ്ജ്യൂഡിക്കേറ്ററി ബോര്‍ഡിലേയും അംഗങ്ങളെ കേന്ദ്ര ഗവണ്‍മെന്റ് നിയമിക്കും. 9) പ്രിസൈഡിംഗ് ഓഫീസറേയും അഡ്ജ്യൂഡിക്കേറ്ററി കമ്മിറ്റിയില്‍ നിന്ന് ഏത് അംഗത്തിനേയും മാറ്റാന്‍ കേന്ദ്ര ഗവണ്‍മെന്റിന് അധികാരമുണ്ടായിരിക്കും. 10) 1879 ലെ മുംബൈ പോര്‍ട്ട് ട്രസ്റ്റ് ആക്ട് 1890 ലെ കൊല്‍ക്കത്ത പോര്‍ട്ട് ട്രസ്റ്റ് എന്നിവയനുസരിച്ച് മുംബൈ, കൊല്‍ക്കത്ത തുറമുഖങ്ങള്‍ക്ക് ലഭിച്ചുകൊണ്ടിരുന്ന ആനുകൂല്യങ്ങള്‍ തുടര്‍ന്നും ലഭിക്കും. മുംബൈ, കൊല്‍ക്കത്ത തുറമുഖങ്ങള്‍ ഇന്നനുഭിച്ചുകൊണ്ടിരിക്കുന്ന ഗുണഫലങ്ങള്‍ തുടര്‍ന്നും ലഭിക്കുന്നതിന് ഒരു സംരക്ഷിത വ്യവസ്ഥയുയം ഉള്‍പ്പെടുത്തിയിട്ടുണ്ട്.
ദീര്‍ഘകാല വിസയില്‍ ഇന്ത്യയില്‍ തങ്ങുന്നവര്‍ക്ക് കൂടുതല്‍ സൗകര്യങ്ങള്‍

ഇന്ത്യയില്‍ ദീര്‍ഘകാല വിസയില്‍ കഴിയുന്ന അഫ്ഗാനിസ്ഥാന്‍, ബംഗ്ലാദേശ്, പാകിസ്ഥാന്‍ എന്നിവിടങ്ങളില്‍ നിന്നുള്ള ന്യൂനപക്ഷ സമുദായങ്ങളില്‍പ്പെട്ടവര്‍ക്ക്, പ്രത്യേകിച്ച് ഹിന്ദുക്കള്‍, സിക്കുകാര്‍, ബുദ്ധമതക്കാര്‍, ജൈനന്‍മാര്‍, പാഴ്‌സികള്‍, ക്രിസ്ത്യാനികള്‍ തുടങ്ങിയവര്‍ നേരിടുന്ന ബുദ്ധിമുട്ടുകള്‍ ഒഴിവാക്കുന്നതിന് ഇനിപറയുന്ന സൗകര്യങ്ങള്‍ ലഭ്യമാക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ നടന്ന മന്ത്രിസഭാ യോഗം അനുമതി നല്‍കി. • ബാങ്ക് അക്കൗണ്ട് തുറക്കല്‍ • സ്വന്തമായി താമസിക്കുന്നതിനും സ്വയം തൊഴില്‍ നടത്തുന്നതിനും വസ്തു വാങ്ങാന്‍ അനുമതി • സ്വയം തൊഴില്‍ ഏറ്റെടുക്കാന്‍ അനുമതി • ഡ്രൈവിംഗ് ലൈസന്‍സ്, പാന്‍ കാര്‍ഡ്, ആധാര്‍ നമ്പര്‍ എന്നിവ ലഭ്യമാക്കല്‍ • തങ്ങള്‍ താമസിക്കുന്ന സംസ്ഥാനം / കേന്ദ്ര ഭരണ പ്രദേശത്തിനകത്ത് സ്വതന്ത്രമായി നീങ്ങാന്‍ അനുമതി • ദീര്‍ഘകാല വിസാ രേഖകള്‍ ഒരു സംസ്ഥാനത്ത് നിന്ന് മറ്റൊരു സം സ്ഥാനത്തേയ്ക്ക് മാറ്റാന്‍ അനുമതി • ഹ്രസ്വകാല – ദീര്‍ഘകാല വിസയുടെ കാലാവധി കഴിഞ്ഞ ശേഷം പുതുക്കുന്നതിനുള്ള പിഴ ഒഴിവാക്കല്‍ • അനുമതി കൂടാതെ പുതിയ സ്ഥലത്തേയ്ക്ക് താമസം മാറിയാലും അവിടെ നിന്ന് ദീര്‍ഘകാല വിസയ്ക്ക് അപേക്ഷിക്കാന്‍ അനുമതി 2009 ലെ പൗരത്വ ചട്ടങ്ങള്‍ ഭേദഗതി ചെയ്തുകൊണ്ട് ഇത്തരക്കാര്‍ക്ക് പൗരത്വം ലഭിക്കുന്നതിനായി താഴെപ്പറയുന്ന വകുപ്പുകള്‍ സഹായിക്കും. • കളക്ടറോ ജില്ലാ മജിസ്‌ട്രേറ്റോ അധികാരപ്പെടുത്തുന്ന സബ് ഡിവിഷണല്‍ മജിസ്‌ട്രേറ്റിന്റെ പദവിയില്‍ കുറയാത്ത ഒരു ഉദ്യോഗസ്ഥന്‍ മുമ്പാകെ ആയിരിക്കണം അപേക്ഷകന്‍ സത്യവാചകം ചൊല്ലേണ്ടത്. • ഇനിപ്പറയുന്ന 7 സംസ്ഥാനങ്ങളിലെ 16 ജില്ലകളിലെ കളക്ടര്‍മാര്‍ക്ക് ഇന്ത്യയിലെ പൗരത്വ രജിസ്‌ട്രേഷനുള്ള അധികാരം 2 വര്‍ഷത്തേയ്ക്ക് നല്‍കിയിട്ടുണ്ട്. ക്രമ നമ്പര്‍ സംസ്ഥാനം ജില്ലകള്‍ 1 ഛത്തീസ്ഗഢ് റായ്പൂര്‍ 2 ഗുജറാത്ത് അഹമ്മദാബാദ്, ഗാന്ധിനഗര്‍, കച്ച് 3 മദ്ധ്യപ്രദേശ് ഭോപ്പാല്‍, ഇന്‍ഡോര്‍ 4 മഹാരാഷ്ട്ര നാഗ്പൂര്‍, മുബൈ, പൂനെ, താനേ 5 ഡല്‍ഹി പശ്ചിമ ഡല്‍ഹി, കിഴക്കന്‍ ഡല്‍ഹി 6. രാജസ്ഥാന്‍ ജോഥ്പൂര്‍, ജയ്‌സാല്‍മിര്‍, ജയ്പൂര്‍ 7 ഉത്തര്‍പ്രദേശ് ലക്‌നൗ ഇന്ത്യയില്‍ പൗരത്വത്തിനുള്ള രജിസ്‌ട്രേഷന്‍ ഫീസ് നിലവിലുള്ള 3,000 രൂപ -1,500 രൂപ നിരക്കില്‍ നിന്നും 100 രൂപയാക്കി കുറച്ചിട്ടുണ്ട്.
കർണാടകത്തിലെ വാഹനാപകടം :  ജീവഹാനിയിൽ പ്രധാനമന്ത്രി അനുശോചിച്ചു

കർണാടകയിലെ കലബുർഗിയിലുണ്ടായ അപകടത്തിൽ ജീവൻ നഷ്ടപ്പെട്ടതിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. പ്രധാനമന്ത്രിയുടെ ഓഫീസ് ട്വീറ്റ് ചെയ്തു : "കർണ്ണാടകയിലെ കലബുർഗി ജില്ലയിലുണ്ടായ അപകടത്തിൽ ദുഖമുണ്ട്. ഈ ദുരന്തത്തിൽ പ്രിയപ്പെട്ടവരെ നഷ്ടപ്പെട്ടവരോടാണ് എന്റെ ചിന്തകൾ. പരിക്കേറ്റവർ എത്രയും വേഗം സുഖം പ്രാപിക്കുമെന്ന് ഞാൻ പ്രതീക്ഷിക്കുന്നു. പ്രാദേശിക ഭരണകൂടം ദുരിതബാധിതരെ സഹായിക്കുന്നുണ്ട് : പ്രധാനമന്ത്രി നരേന്ദ്ര മോദി "